**2. sz. melléklet**



**SAVARIA TÖRTÉNELMI KARNEVÁL KÖZHASZNÚ KÖZALAPÍTVÁNY**

**2019. ÉVI KARNEVÁLRÓL BESZÁMOLÓ**

**Szakmai beszámoló**

Szombathely jelenkori identitását a római Savaria alapozta meg, mely elnevezés számos ponton jelenik meg a város életében. Ebből kifolyólag a római kor az, ami a leginkább alkalmas arra, hogy a város egyediségét bemutassa. Természetesen a város közel 2000 éves történetét a római kort követően a többi történelmi korszak is meghatározza. A 1960-as évek karneváli forgataga után, 2000-ben, másodszor életre kelt, az idei évben 20 évessé vált Savaria Történelmi Karnevál, melynek egyik legfontosabb feladata továbbra is Szombathely múltjának bemutatása.

A Savaria Történelmi Karnevál Közhasznú Közalapítvány 2019. évben a Savaria Történelmi Karnevál programjainak szervezésében vett részt. A fellépőkkel történő szerződések megkötésében a Savaria Turizmus Nonprofit Kft.-vel és Alapítványunkkal három oldalú szerződés keretében szerződött helyszínfelelősök segítették munkánkat.

Mint minden évben idén is le kell írnunk a beszámolóban, hogy ez a rendezvény Szombathelyen azért jöhetett létre, mert a rómaiak az Kr. u. 1 század közepén ezen a helyen alapították Pannonia egyik leggazdagabb civil városát, Savariát, amely coloniát több római császár is meglátogatott. A karneváli rendezvénnyel szemben az elvárás nem lehet egy tiszta autentikus történelmi rendezvény megszervezése, hanem egy autentikus elemeket is tartalmazó színes fesztiváli hangulat, rendezvénysorozat összeállítása a különböző karneváli helyszíneken.

A Savaria Történelmi Karnevál Közhasznú Közalapítvány feladata 2019-ben, mint minden évben a helyszínfelelősök által összeállított szakmai programok véleményezése, elfogadása és finanszírozása, amelyek több helyszínen (csak néhányat említve: Történelmi Témapark, Kalandvár, Borok utcája, művészetek utcája, Bartók terem stb.) kerültek bemutatásra. A programokra előzetes terv szerint 34.000.000 Ft állt idén rendelkezésre, a tényleges kiadások 38.192.979 forintot tettek ki. Ne felejtsük el, hogy a 20. Savaria Történelmi Karnevál került megrendezésre 2019-ben!

A 2015-ös kezdeti anomáliák megoldódtak így már több éve az Alapítvány, a Savaria Turizmus Nonprofit Kft. és helyszínfelelősök közötti együttműködés megoldásra törekedő és kiegyensúlyozott.

A 2019-es Savaria Történelmi Karneválon a hagyományőrző programokra a Történelmi Témapark, felvonulás, „mászkálda” helyszíneken 15.250.597 forintot költhetett a Közalapítvány. A hagyományőrző programok adják meg a Karneválunk lényegét és magját. ezektől lesz egyedi ez a rendezvény és tűnik ki megyénkben és Magyarországon rendezett hagyományőrző fesztiválok közül. Az összes költségvetéshez képest 40%-ot költöttünk idén is a hagyományőrző programokra.

A Történelmi Témapark programjainak fontossága miatt szeretném részletezve kiemelni ezen helyszín értékelését Szabadfi Zoltán, a Történelmi Témapark helyszínfelelősének beszámolója alapján, vele többszörösen átbeszélve és leegyeztetve. A Történelmi Témapark alapkoncepció a 2017-es és 2018-as elveket követte. A megjelenítendő korok a római kortól a népvándorlás koráig terjedő időszakra korlátozódtak A korszak kicsit másképp értelmezése lehetőséget adott arra, hogy a Karnevál hagyományőrző csapatai, ne csak a rómaiakról szóljanak, hanem a fent említett korszak csapatai is szerepelhessenek. Ezeken a korszakokon túl viszont csak egy-egy az adott évben valamilyen szempontból fontos csapat jelenik meg a Témaparkban. Idén ilyen volt a Milites Christi, tekintettel az idei keresztes háborúkkal kapcsolatos évfordulókra. Sokat gondolkodtunk egy nagyobb római alakulat meghívásán, amely hihetetlen látványossá(!) tenné a programokat, nemcsak a Témaparkban, hanem a Felvonuláson is. De sajnos a 2015-től kialakított karneváli finanszírozásba ez nem fér be (6-8000 € per alakulat!).

A **katonai hagyományőrző programok** idén a fentiekből következően kevésbé voltak sokszínűek, de az ő esetükben legalább a korhűséget sikerült maradéktalanul szem előtt tartani. Hatalmas siker volt a gladiátorok műsora, akik idén is meg tudtak újulni, humoros, új elemekkel tűzdelt 25 éves jubileumukra felépített műsoruk teljesen megtöltötte a lelátót. Kassai Lajos is szenzációs programot nyújtott a látogatóknak, a Témaparkban szinte mozdulni se lehetett a kíváncsi nézőktől. A katonai hagyományőrzők közül fontos kiemelni az Őr-Nyéket, akik a kezdeti nehézségeket legyőzve, évről évre fejlődnek tovább. Hasonló töretlen fejlődés figyelhető meg a Nyugati Gyepűk Pajzsa Haditorna Egyesületnél. Ők idén a magyar Fejedelemség elit lovasságát jelenítették meg. Rajtuk keresztül sikerült elcsábítani idén az Anda Lovasharc Egyesületet, akiknek köszönhetően végre voltak avarok a Karneválon. Az előzetes egyeztetések alapján talán a jövő évi Karneválon a frankok (Nagy Károly) is megjelenhetnek.

A Legio XV. Apollinaris (Savaria Legio) alakulata, a MI légiónk idén is sok helyen szerepelt, érdekes táborukkal, meneteléseikkel, csatajeleneteikkel nagy közönségsikert arattak. Velük egyeztetve történt a Történelmi Témaparkban a változtatás, azaz idén sikerült megnövelni a római erődrekonstrukció területét, ami így képes volt befogadni az összes római csapatot (!). Sokan látogatták a kibővített római tábort. Nagyon sikeres volt az Artistica Anam Cara és a Collegium Gladiatorium tábora is, utóbbiak folyamatosan foglalkoztatták a közönséget, amely egy a jövőbe mutató irány. Idén el tudtuk hívni a 20 éves jubileumra Rittersporn Armae Victusque alakulatát is Bécsből, akik kelta hagyományőrzőként, táborral és műsorral érkeztek, és szerepeltek a Tüzes Játékban is.

**Kitekintés és javaslat 2020-ra**: Fontos lenne nagyobb létszámú hagyományőrző csapatok szerepeltetése a Karneválon, sok program jóval látványosabb lenne velük. Magyar csapatok mellett kiváló nagyszámú hagyományőrzők vannak Olaszországban és Németországban, akikkel a kapcsolatfelvétel megtörtént, az ajánlatok bekérése után lehet dönteni arról, hogy mit lehet 2020-ra bevállalni. Szombathely múltjában fontos az újkori történelem bemutatása is. Látványos elem lenne a Napóleon korabeli francia illetve osztrák csapatokat megjelenítő magyar és lengyel hagyományőrzők szereplése. Sajnos a kuruc hagyományőrző csapatok ma nem ütik meg azt a minőségi mércét, amely elvárható a Savaria Történelmi Karneválon.

**Történelmi Témapark felújítása:** A 2020-as Savaria Történelmi Karnevál sikeréhez elengedhetetlen a Történelmi Témapark felújítása. 2015 óta csak akkut javítások folytak és folyhattak a parkban. A beadott tervek, felújítás elengedhetetlen szükségessége állandó téma volt, de sajnos a finanszírozás hiányán nem valósulhattak meg! A park egy részét pl. gyilokjáró, lépcsők, le kellett zárni, balesetveszély miatt. **Egy alapos felújítás és egy fedett lelátó (akár lelátó áthelyezéssel kombinálva) jelentősen megkönnyítené a működtetést, ráadásul az újdonság erejével is hatna. A Témapark felújítását illetően az a szempont is fontos, hogy a park Karneválon kívüli hasznosíthatóságát is jelentősen segítené.** Nagyon jó volt idén a kibővített római tábor, és az ott megépült új szín. Ott el lehet helyezni az eddig a nyugati fal mentén tárolt berendezések és anyagok egy részét, és táborhelyként is kiválóan működött idén.

Kulturális és történelmi értékeink prezentációja elengedhetetlen része ennek a nagyszabású rendezvénynek. A Savaria Történelmi Karnevál ugyanis nem cél, hanem eszköz, ami „Savaria” és a ”Történelmi” nélkül - a kétségtelen kulturális értékek ellenére - csak egy nagyméretű városi fesztivál, amely bárhol lehet az országban. A Karneválnak, mint bejáratott rendezvénynek teljes erővel promotálnia kell mindazt a kulturális és történeti értékét Szombathelynek, amely, akkor is van, amikor a karnevál négy napjának vége. A történeti korszakok és kulturális értékeink magasszintű szakmai bemutatása. Mindezt névjegykártyaként, Szombathely egyik brandjaként tartjuk a kezünkben, amelyet ezen a négy napon osztunk szét, a város történetéből egy kis ízelítőt mutatunk meg az idelátogatók között.

Javaslat a 2020-as Savaria Történelmi Karnevál időpontját illetően a **80/2019. (10.08.) sz. Kuratóriumi határozat szerint: „A Savaria Történelmi Karnevál Közhasznú Közalapítvány kuratóriuma 3 igen és 2 nem szavazattal elfogadta a 2020. évi Savaria Történelmi Karnevál időpontját, 2020. augusztus 20-23-át.** Ehhez a döntéshez szeretném leírni a kuratórium elnökeként a véleményemet. Két időpontot javasoltunk az eseményre a Savaria Turizmus Nonprofit Kft. együtt, 2020. augusztus 20-23. vagy 2020. augusztus 27-30. Természetesen mind a két időpontnak vannak pozitív és negatív oldalai, lehetetlen tökéletes döntést hozni bárkinek is ebben a kérdésben. 2020. augusztus 20-23. időpontra sokkal nehezebb a hagyományőrző csapatokat elhozni Szombathelyre, Savariába, mivel sok remek csapat foglalt ebben az időpontban, az augusztus 20-i rendezvények és a hosszú hétvégére tervezett programok miatt. Külföldi csapatok nagyrésze már más rendezvényre van lekötve a nyár utolsó előtti hétvégéjén. Ebből a szempontból és az előzetes egyeztetések alapján jóval több hagyományőrző csapatot lehet az augusztus 27-30. közötti időpontra mozgosítani és Savariába hívni!

Szombathely, 2019. november 09.

Csapláros Andrea

Közalapítvány kuratórium elnöke

**2019 évi Savaria Történelmi kiadás pénzügyi adatai**

1. Helyszínenkénti kiadások



1. Bevételek és kiadások alakulása

